আসছে ঘূর্ণিঝড় ‘মন্থা’, ১১০ কিলোমিটার গতিতে হতে পারে ল্যান্ডফল !

কলকাতা: প্রবল গতিতে ধেয়ে আসছে ঘূর্ণিঝড় মন্থা। রবিবার রাতে বঙ্গোপসাগরে (Cyclone Montha Forms Bay Of Bengal) তারি হয়েছে ঘূর্ণিঝড় ‘মন্থা’ (Cyclone Montha)। ১১০ কিলোমিটার গতিতে হতে পারে ল্যান্ডফল। হাওয়া অফিস জানাচ্ছে, মঙ্গলবার ১১০ কিলোমিটার গতিতে আছড়ে পড়তে পারে অন্ধ্রপ্রদেশের উপকূলে। এর প্রভাবে দক্ষিণবঙ্গের সব জেলাতেই কমবেশি সতর্কতা জারি করেছে আলিপুর আবহাওয়া দফতর। মঙ্গলবার থেকে অন্তত ৩ দিন ঝডবৃষ্টির আশঙ্কা রয়েছে এরাজ্যে। দক্ষিণ ২৪ পরগনা ও মেদিনীপুরের পাশাপাশি কলকাতাতেও হতে পারে দুর্যোগ। সতর্কতা রয়েছে কলকাতার জন্যেও।

IMD জানিয়েছে, বঙ্গোপসাগরের দক্ষিণ-পশ্চিম ও লাগোয়া দক্ষিণ-পূর্ব অংশে তৈরি হওয়া ঘূর্ণিঝড়টি গত ৬ ঘণ্টায় ঘণ্টায় প্রায় ১৫ কিলোমিটার বেগে উত্তর-পশ্চিম দিকে অগ্রসর হয়েছে। রবিবার রাত সাড়ে ১১টা নাগাদ তৈরি হয়েছে ঘূর্ণিঝড় মন্থা। যার জেরে অন্ধ্রপ্রদেশ, ওড়িশা ও পশ্চিমবঙ্গে তত্‍পরতা শুরু। ২৭ অক্টোবর অর্থাৎ সোমবার ভোর ৫টা ৩০ মিনিটে ঘূর্ণিঝড়টির অবস্থান ছিল অক্ষাংশ ১২.২° উত্তর এবং দ্রাঘিমাংশ ৮৫.৩° পূর্বে। সেটি তখন চেন্নাই থেকে প্রায় ৫৬০ কিলোমিটার পূর্ব-দক্ষিণ-পূর্বে, কাকিনাড়া থেকে ৬২০ কিলোমিটার দক্ষিণ-দক্ষিণ-পূর্বে, বিশাখাপত্তনম থেকে ৬৫০ কিলোমিটার দক্ষিণ-দক্ষিণ-পূর্বে, গোপালপুর থেকে ৭৯০ কিলোমিটার দক্ষিণে, এবং পোর্ট ব্লেয়ার থেকে প্রায় ৮১০ কিলোমিটার পশ্চিমে অবস্থান করছিল।

আরও পড়ুন: রাজ্য প্রশাসনে বড় রদবদল! একাধিক জেলার জেলাশাসককে সরানো হল

IMD সর্বশেষ পূর্বাভাস বলছে, আগামী ১২ ঘণ্টায় সাইক্লোন মন্থা বঙ্গোপসাগরে উত্তর-পশ্চিমের দিকে সরবে এবং আরও শক্তি বাড়াবে। ২৮ অক্টোবর সন্ধ্যায় বা রাতের দিকে ঘূর্ণিঝড়ের ল্যান্ডফল হতে পারে কলিঙ্গপটনম ও কাকিনাড়ার মাঝামাঝি উপকূলে। অন্ধ্রপ্রদেশ (Andhra Pradesh) ও ওড়িশা উপকূলের পাশাপাশি পশ্চিমবঙ্গের উপকূলেও দুর্যোগের সম্ভাবনা প্রবল। ইতিমধ্যেই পশ্চিমবঙ্গের উপকূলের জেলাগুলিতে সতর্কতামূলক ব্যবস্থা নেওয়া শুরু হয়ে গিয়েছে। সোমবার থেকেই দক্ষিণ ২৪ পরগনায় উপকূলীয় এলাকায় ও সমুদ্রের ধারে মাইকে সতর্ক করছে প্রশাসন। ২৮ থেকে ৩১ অক্টোবর ভারী বৃষ্টির আশঙ্কা রয়েছে। শুধু বাংলা নয় পুরীর সমুদ্র সৈকতে মাইকে চলছে সতর্কতা। লাইফগার্ডরা পর্যটকদের বারবার সতর্ক করছেন, যাতে কেউ গভীর সমুদ্র পর্যন্ত না চলে যায়। মত্‍স্যজীবীদেরও গভীর সমুদ্রে যেতে নিষেধ করা হচ্ছে।

হাওয়া অফিস জানাচ্ছে, সোমবার থেকে বৃহস্পতিবার পর্যন্ত বজ্রবিদ্যুৎ-সহ প্রবল ঝড়বৃষ্টির সম্ভাবনা রয়েছে। উত্তাল থাকবে নদী এবং সমুদ্র। উপকূলবর্তী এলাকায় ৩০ থেকে ৫০ কিলোমিটার গতিবেগে প্রবল বেগে ঝোড়ো হাওয়া। ঘূর্ণিঝড় মান্থার প্রভাবে মঙ্গলবার ভারী বৃষ্টি হতে পারে দক্ষিণ ২৪ পরগনা ও পূর্ব মেদিনীপুর, ঝাড়গ্রামে। ঝোড়ো হাওয়া বইতে পারে ঘণ্টায় ৩০ থেকে ৪০ কিলোমিটার বেগে। কলকাতা আর তার লাগোয়া অঞ্চলে সম্ভাবনা রয়েছে বজ্রবিদ্যুৎ-সহ বৃষ্টির। দক্ষিণবঙ্গের সমস্ত জেলাতেই হাল্কা থেকে মাঝারি বৃষ্টিপাতের সম্ভাবনা রয়েছে বুধবার। পুরুলিয়া, পশ্চিম বর্ধমান, পূর্ব বর্ধমান, বীরভূম এবং মুর্শিদাবাদে ভারী বৃষ্টি হতে পারে। বাকি জেলায় ঝোড়ো হাওয়ার সতর্কতা রয়েছে।

দেখুন ভিডিও